הוועדה המיוחדת לטיפול בשורדי השואה, כנסת 25, פרוטוקול מספר 15, 2023-06-12 00:00

מירב כהן: שלום ותודה לכל מי שהגיע

מירב כהן:  הדיון היום הוא דיון מעקב, אחרי דיון שעשינו במושב הקודם, ב-13 במרץ היה הדיון שהוקדש לנושא מאוד חשוב, של הוועדות הרפואיות

מירב כהן:  אז כאמור זה דיון מעקב, אנחנו נחלק אותו לשני דיונים ונעשה גם הפסקה באמצע

מירב כהן:  החלק הראשון יעסוק ב-'וועדת שני׳, איך קובעים שמחלה תהיה מוכרת לצורך הנכות ובעצם תקושר לשהות בגטו? מאז ׳ועדת שני׳, חלפו שנים שבהם הצטבר עוד מידע ועוד סטטיסטיקה

מירב כהן:  אז פה אני שמחה שבאמת בעקבות עבודת הוועדה, נעשה תהליך עבודה פנימי ברשות לשורדי שואה, שהם יציגו אותו והחלק השני של הדיון יתעסק בתהליך הבירוקרטי ובאיך אפשר לפשט אותו

מירב כהן:       בדיון הקודם הבאנו שורה של הצעות ואנחנו נדון עליהן בחלק השני

מירב כהן:  נעשה הפסקה של חמש דקות בין הדיונים

מירב כהן:  אני מתמקדת רגע ב-'וועדת שני', שזה החלק הראשון

מירב כהן:  אני יודעת שלפני שבועיים, פחות או יותר, הוגש דו״ח בנושא של הרשות לשורדי שואה ואני אשמח שנציג או נציגת הרשות יציגו את התובנות מהדו״ח שלהם

מירב כהן:  נמצאים פה מהרשות ישי אוסטפלד, עידו לוי ושלומית הרץ, אז מי מכם יציג? תודה רבה

ישי אוסטפלד: אני אשמח, קודם כל צהרים טובים

ישי אוסטפלד:  אני ישי אוסטפלד ואני הרופא הראשי של הרשות

ישי אוסטפלד:  אני מבקש לעדכן אתכם שהקמנו ועדה, ועדה מקצועית שבחנה את הצורך להרחיב את הזכויות של הניצולים

ישי אוסטפלד:  הוועדה הזאת כללה אנשי מקצוע רפואיים ואנחנו דנו בצרכים המשתנים של הניצולים ושמנו דגש, בעיקר על נושא הגיל

ישי אוסטפלד:  ההמלצות שלנו עדיין לא אושרו והממשלה עדיין לא דנה בהן, לכן אני לא אפרט אותן אלא רק אתאר - - -      

מירב כהן: זה מצריך אישור ממשלה?     

ישי אוסטפלד: אני חושב שכן, אבל אני לא יודע, אני לא בקיא בתחום הזה

ישי אוסטפלד:  אבל אנחנו הגשנו אותן לסגן השר

מירב כהן: אריאלה, האם היועצת המשפטית תוכל לתת לי תשובה על זה? האם המסקנות מחייבות אישור ממשלה או לא? אם היא תוכל לתת לי תשובה עוד במהלך הדיון זה יהיה הכי טוב

אריאל שרון: אוקיי

ישי אוסטפלד: בכל אופן, אני יכול לדבר רק על החלק המקצועי ובחלק המקצועי עשינו עבודה מקיפה ומקצועית, בחנו את ההיבטים הרפואיים והמסקנות שלנו מדברות על כך שצריכים לשים דגש על מצבים רפואיים שקשורים בעיקר בגיל הניצולים

ישי אוסטפלד:  לכן שמנו דגש על הרחבת הזכויות בנושא דמנציה ובנושא מצבים סיעודיים והוספנו עוד מספר תחומים בהם חשבנו שצריך לבטל את ההבדל בין מעגל ראשון למעגל שני

ישי אוסטפלד:  אז ההמלצות שלנו הן בעיקר בנושא של דמנציה, בעיקר בנושא של אוסטאופורוזיס, קצת בנושא של שיניים ועוד מספר מחלות, אבל הן הפחות חשובות

ישי אוסטפלד:  ושוב, בשורה התחתונה הדגש הוא מצבים משתנים שקשורים בגיל וקשורים בסיעוד

מירב כהן: רגע, אז דמנציה, הכותרת של מצב סיעודי היא מאוד כללית

מירב כהן:  למה אתה מתכוון כשאתה אומר מצב סיעודי?      

ישי אוסטפלד: אנחנו רוצים להיטיב עם ניצולי שואה סיעודיים במצב סופני

ישי אוסטפלד:  בלי קשר בהכרח לסיבה שממנה הגיע המצב הסיעודי, בגלל הקשיים הנוספים שמתלווים

ישי אוסטפלד:  זאת אומרת, הנרדפות בתוספת הקשיים של מחלות קשות, גורמת לכך שאנחנו נרצה לעזור גם לחולים מהסוג הזה

מירב כהן: מה זה חולה סופני?         

ישי אוסטפלד: חולים במחלות סרטן שונות, שלא בהכרח מוכרות

ישי אוסטפלד:  הם בסוף חייהם, אז אנחנו רוצים לעזור בעניין הזה

מירב כהן: אז זה לא סיעודיים, אלא חולים סופניים

ישי אוסטפלד: ומצבם סיעודי

מירב כהן: בהגדרה כל מי שהוא חולה סופני גם לא יכול לעשות שש פעולות של ADL, אבל זה לא שכל חולה סיעודי שהוא נכנס לקטגוריה, הוא צריך להיות במצב סופני בשביל זה

ישי אוסטפלד: על זה חשבנו

מירב כהן: רף די קיצוני, לא?     

ישי אוסטפלד: לא, זה תלוי

ישי אוסטפלד:  הרף לא בהכרח מאוד גבוה, אבל זו קבוצה מבודלת

מירב כהן: הבנתי

מירב כהן:  אז דמנציה, מחלה סופנית - - -      

ישי אוסטפלד: בואי נאמר ככה, דמנציה, אוסטאופורוזיס, הרחבה של שיניים, קצת מחלות סרטן שפסחו עליהן בפעם הקודמת ומענק לחולים במחלות סופניות

ישי אוסטפלד:  זה הדגש בעינינו והוא מכוון בעיקר - - -      

מירב כהן: למה התכוונת כשאמרת לבטל את החלוקה בין מעגל ראשון לשני?     

ישי אוסטפלד: בדמנציה יש חלוקה בין מעגל ראשון לשני, אנחנו מבקשים לאחד את המעגלים האלה

שלומית הרץ: בהקשר של דמנציה

ישי אוסטפלד: כן, כמובן

מירב כהן: אוקיי, אז אני אשמח קודם כל לשמוע את ההתייחסות של הייעוץ המשפטי

מירב כהן:  בהתאם לפניות הציבור שאתם מקבלים, האם הרשימה הזו תהווה מענה טוב למצוקות?          

שרי ורדי: קודם כל אני מברכת וממש שמחה לשמוע על כך

שרי ורדי:  אם הבנתי נכון, באמת מורידים את החסם של מעגל ראשון ומעגל שני ודמנציה תהיה מוכרת לשני המעגלים, אכן?     

ישי אוסטפלד: אנחנו מקווים שכן

שרי ורדי: אז אני חושבת שזה מאוד טוב ומאוד מאוד חשוב

שרי ורדי:  אני גם שמעתי שאמרת על שיניים, נכון?      

ישי אוסטפלד: הרחבה בהסדרי שיניים עם קופות החולים

ישי אוסטפלד:  אנחנו לא נדע להכיר בכל מחלות השיניים, כי הקשר הוא לא קשר חזק

ישי אוסטפלד:  הקשר בין פגיעות שיניים לבין גיל, הוא הרבה יותר משמעותי, אז פה אנחנו רוצים להרחיב את ההכרה ואת הסיוע באמצעות קופות החולים

שרי ורדי: אז קודם כל אני מברכת על כך

שרי ורדי:  זה באמת טוב להכיר באמצעות קופות החולים את מי שלא יכול להיות מוכר ברשות בעניין הפגימה

שרי ורדי:  אבל כן, לתת איזה שהם כללים עבור מי שכן יכול להיות מוכר

שרי ורדי:  כלומר, עבור מי שאיבד את השיניים או שיש לו פגימות קשות מגיל צעיר

ישי אוסטפלד: אלו בפנים

ישי אוסטפלד:  לאלו אני מאשר טיפולי שיניים ואני לפעמים חותם על אישורים לטיפולי שיניים בעשרות אלפי שקלים

שרי ורדי: נכוו, זה מעולה

שרי ורדי:  אבל אני לא מדברת על אלה שמוכרים אלא על אלה שרוצים להיות מוכרים

שרי ורדי:  היו לנו כמה הליכים כאלה

שרי ורדי:  מדובר בהליכים ארוכים ומתישים

שרי ורדי:  ואני גם זוכרת שבית המשפט המחוזי בזמנו, אמר שרצוי שוועדת ׳שני׳ תפתח לזה

שרי ורדי:  הרי בזמנו ועדת שני לא עסקה בפגימת שיניים, אז אולי תכניסו גם את זה

שרי ורדי:  אני כמובן לא אומרת שזה צריך להיות לכלל הניצולים

שרי ורדי:  אני מבינה את החשש של ההכבדה הכספית, הגדולה וברור שאם לניצול התחילו בעיות שיניים בגיל מבוגר, אז זה כמו בעיות שיש לכל האנשים בגיל מבוגר

שרי ורדי:  אבל ניצולים שבגיל 30 או 40 כבר היו עם פה שהוא ברובו או בכולו חסר שיניים או עם פגימות שיניים קשות, אני חושבת שכן יש מקום להכיר

מירב כהן: תחדדי לי את הפער בין ההצעה שלהם לרצון שלך, זה לא ברור לי

ישי אוסטפלד: אני אנסה אולי להבהיר

ישי אוסטפלד:  קודם כל נשים על השולחן את חילוקי הדעות

ישי אוסטפלד:  השאלה האם אוסטאופורוזיס היא גורם לבעיית שיניים, בזה דנה ועדת שני והחליטה בצדק שלא

ישי אוסטפלד:  גוף הידע היום, לא יודע לעשות קשר חזק בין אוסטאופורוזיס לבין היעדר שיניים, בוודאי בגיל מבוגר

ישי אוסטפלד:  אז לשם אנחנו לא יודעים ללכת

ישי אוסטפלד:  מצד שני, אנחנו כן יודעים ללכת ואנחנו מכירים בהרבה מאוד ניצולים שהשיניים שלהם נפגעו בגיל צעיר

ישי אוסטפלד:  כך שאני חושב שאתם מתפרצים לדלת פתוחה

ישי אוסטפלד:  אנחנו עם לב פתוח ו - - -      

מירב כהן: אז מה ההרחבה המוצעת?     

ישי אוסטפלד: טיפול במחלות שיניים שאינן מוכרות, באמצעות סיוע של קופות החולים

שרי ורדי: ומה שאני ביקשתי זה שוועדת ׳שני׳ כן תבדוק את העניין הזה

שרי ורדי:  אנחנו בזמנו, בהליכים המשפטיים, הבאנו חוות דעת של פרופסור איש שלום, שקובעת שיש קשר ישיר בין מחלת האוסטאופורוזיס והמתח הנפשי לבין פגימות שיניים

שרי ורדי:  לכן אני חושבת שצריך לתת איזה רף ולקבוע איזה כלל על מנת שהם לא יצטרכו לבוא עם חוות דעת

שרי ורדי:  גם המצאנו חוות דעת של ד״ר טוביאס גיא, על מנת שיימצא איזה שהוא רף שהוא קל יותר, שיאפשר לחלק מהניצולים באמת היו להם פגימות שיניים מגיל צעיר, לקבל את כל הטיפולים, כמו שהד״ר אמר, שהרשות משלמת

ישי אוסטפלד: אז כאמור, העמדה שלנו מצד אחד היא חיובית ומצד שני היא לא יכולה להכיר בכל הדברים

ישי אוסטפלד:  אני מכיר מצוין את חוות הדעת של פרופסור איש שלום, שהיא רופאה אנדוקרינולוגית מוערכת מאוד וחוות דעתה מוערכת ומקובלת, אבל היא לא קונצנזוס

ישי אוסטפלד:  לצד חוות הדעת הזאת עמדו בפני ועדת ׳שני׳ וגם בפני הבדיקה שלנו בעת האחרונה, נתונים נוספים, אחרים וחדשים ואנחנו לא יודעים לעשות קשר בין הנרדפות לבין אובדן שיניים בצורה ברורה

קריאה: השאלה היא אם לא שווה לבדוק את זה

ישי אוסטפלד: זה נבדק

ישי אוסטפלד:  בדקנו את זה

ישי אוסטפלד:  דנו גם בנושא של אוסטאופורוזיס ובעיות שיניים

ישי אוסטפלד:  אז מצד אחד אני אומר שאנחנו לא יודעים לעשות קשר חד ערכי בין אוסטאופורוזיס לבין בעיות שיניים, מצד שני, אני אומר בצורה גלויה, אנחנו מאוד נכונים ומכירים בכל מה שרק אפשר, בניצולים שאיבדו את שיניהם בגיל צעיר, אין הרבה כאלה היום

ישי אוסטפלד:  אנחנו - - -      

מירב כהן: אחרי שעשיתם את שורת ההרחבות האלה, בדמנציה, בסיעודי, בשיניים וכן הלאה, אתם יודעים להעריך מה הוא גודל הקבוצה של הזכאים שתיכנס פנימה? על כמה אנשים זה ישפיע?      

גליה מאיר אריכא: סליחה על האיחור, אתם מניתם פה את כל הנושאים?     

ישי אוסטפלד: כן, בוודאי

גליה מאיר אריכא: אני יכולה להגיד לך, יש לנו מספר לגבי כל קבוצה

גליה מאיר אריכא:  לגבי נושא הדמנציה, מעגל שני, אנחנו מדברים על לפחות 1,000 איש שייכנסו, זה לפי הערכה שלנו

מירב כהן: שמה המשמעות הכספית של זה?      

גליה מאיר אריכא: המשמעות הכספית היא מאוד מאוד משמעותית, הרי בנושא של דמנציה, מדובר בתוספת חודשית לקצבה

גליה מאיר אריכא:  אז זה סכום שנע בין 740 שקלים בחודש ל-1,400 שקלים

מירב כהן: פונקציה של מצב כלכלי?     

גליה מאיר אריכא: לא

מירב כהן: אז רק סמך מצב הדמנציה?      

גליה מאיר אריכא: כן

גליה מאיר אריכא:  740 שקלים זה הבסיסי, שזה עבור עזרה בבית

גליה מאיר אריכא:  1,000 שקלים זה עבור העסקת עובר זר ו-1,400 שקלים זה למי שנמצא באשפוז, במוסד סיעודי

גליה מאיר אריכא:  בנוסף, ההכרה בדמנציה גם כמובן מעלה את משמעותית את אחוזי הנכות, אז זו גם עוד תוספת

גליה מאיר אריכא:  לכן זה סיוע שנרצה להעניק גם למעגל השני וכידוע, הבסיס להכרה הוא בסיס סוציאלי ועלו כל מיני אפשרויות לעשות כל מיני חיתוכים באבחנה בין דמנציה כזו לדמנציה אחרת

גליה מאיר אריכא:       לכן אנחנו ממליצים שזה יהיה אוטומטי ופשוט, כמו במעגל הראשון כך גם במעגל השני, כל מי שמאובחן בדמנציה יקבל את אותם 25% ואנחנו מאוד מאוד מקווים להגיע למקום הזה

גליה מאיר אריכא:  אז אלה ה-1,000 איש

גליה מאיר אריכא:  בנושא של אוסטאופורוזיס, אנחנו מדברים על קבוצה של יותר מ-1,500 איש, ובעלות תקציבית שהיא יחסית, לא יודעת אם דיברתם פה על עלויות תקציביות - - -      

ישי אוסטפלד: לא

מירב כהן: מה הסיוע שהם יקבלו?      

ישי אוסטפלד: אחוזי נכות וגם עזרה נלווית

ישי אוסטפלד:  זאת אומרת, בעקבות אחוזי נכות יש גם עזרה נלווית

ישי אוסטפלד:  מי שסובל משברים מקבל גם ציוד רפואי

ישי אוסטפלד:  אותו הדבר גם בדמנציה

ישי אוסטפלד:  זאת אומרת יש גם תוספת באחוזי הנכות וגם תוספת של עזרה מסביב לנכות עצמה

מירב כהן: במה כסף זה מתבטא בחודש?     

גליה מאיר אריכא: כחצי מיליון לכל הקבוצה, ל-1,500 איש, אז אפשר לעשות את החישוב, זה הממוצע

גליה מאיר אריכא:  אני לא בטוחה שזה גם לוקח בחשבון את מה שקשור לאחוזי הנכות

גליה מאיר אריכא:  הרי אם יעלו להם אחוזי הנכות אז הם יוכלו לקבל תגמול מוגדל יותר

גליה מאיר אריכא:  הרי אנחנו יודעים שמי שעובר את ה-50% מקבל גם את זה

גליה מאיר אריכא:  זאת אומרת, חצי מיליון בלי להביא בחשבון את הגידול בהיקפי התגמול המוגדל

גליה מאיר אריכא:  אז זה לגבי אוסטאופורוזיס

גליה מאיר אריכא:  בנושא שיניים - - -      

שרי ורדי: אפשר שנייה לעצור? אם אפשר גם לחשוב על זה, שאמנם מעטים, אבל יש כאלה, מאלה שחולים במחלת האוסטאופורוזיס שגם צריכים עזרה סיעודית, אז - - -      

ישי אוסטפלד: מקבלים

שרי ורדי: הם לא מקבלים

ישי אוסטפלד: מי שחולה באוסטאופורוזיס ופונה אלינו מקבל עזרים שונים ברוחב לב

שרי ורדי: לגמרי נכון

שרי ורדי:  כולל עזרים ממונעים

גליה מאיר אריכא: לא הבנתי, את רוצה מימון עובד זר?     

שרי ורדי: אני שואלת

שרי ורדי:  אם אין כאן מקום, במידה ואנחנו הולכים להצעות של הרחבה, אז אולי גם לאפשר להם

שרי ורדי:  כי יש מקרים, זה גם מדובר על שינוי שיש שם בתקנה, שהיא גם לא מספיק ברורה וגם לא מגיע להם

גליה מאיר אריכא: אז פה אני רוצה להבהיר ליושבת ראש הוועדה, שעובד זר לא נחשב לטיפול רפואי

גליה מאיר אריכא:  לכן ההחלטה שהתקבלה בסיוע לדמנטיים, זה סל שיצרנו אותו והוא באמת חריג

גליה מאיר אריכא:  הדמנטיים זה חריג

גליה מאיר אריכא:  יש לנו המון פניות על מימון של עובד זר, אגב לא רק כתוצאה מאוסטאופורוזיס

גליה מאיר אריכא:  המצב הסיעודי נגרם מהרבה מאוד מחלות ולא רק מאוסטאופורוזיס

גליה מאיר אריכא:  לכן אני חושבת שפה צריכה להתקבל איזו שהיא החלטה עקרונית

גליה מאיר אריכא:  אנחנו כן חושבים שצריך לייעד ולייחד את המימון של עובד זר למקרה של דמנציה

מירב כהן: שזה ייחשב טיפול רפואי?     

גליה מאיר אריכא: לא שזה ייחשב אלא שזה יהיה סל סוציאלי וייחודי, כמו שעשינו למעגל הראשון וזה עובד יפה, כך אותו הדבר גם למעגל השני

קריאה: זה קיים

גליה מאיר אריכא: כן, זה קיים

גליה מאיר אריכא:  אבל אני אומרת שאם אנחנו נכיר בזה כטיפול רפואי בקשר לכל המחלות אז זה בעייתי

גליה מאיר אריכא:  את רואה את האוסטאופורוזיס, אבל צריך לחשוב גם על כל המחלות האחרות הרלוונטיות

שרי ורדי: זה ברור שזה עניין של עלויות כספיות

ישי אוסטפלד: תזכרי שהמטרייה של דמנציה היא מאוד רחבה והיא הולכת ומתקדמת עם הגיל

ישי אוסטפלד:  כך שגם אם לא נותנים מענה לניצולים של אוסטאופורוזיס עכשיו, אנחנו כנראה ניתן מענה, לפחות חלקי, בהמשך הדרך

מירב כהן: רגע, בואו נמשיך את הסקירה

מירב כהן:  דמנציה, אחר כך אוסטאופורוזיס - - -      

גליה מאיר אריכא: נורא נוסף זה השיניים

גליה מאיר אריכא:  זה היה באמת בתקופתך

גליה מאיר אריכא:  אנחנו הסדרנו מול קופת חולים ׳כללית׳, פטור מתשלום השתתפות עצמית

גליה מאיר אריכא:  הייתה רפורמה ב-2019 שהורחבה בשנה שעברה ובעקבות הרפורמה הזו, כל מי שמעל גיל 72, זכאי לטיפולים משמרים ולטיפולים משקמים, שכלולים בסל

גליה מאיר אריכא:  זה נכון שזה לא כל הטיפולים ולפעמים גם יש להם טיפולים נוספים, אבל עדיין, זה באמת - - -      

מירב כהן: זה לכולם, לא רק לשורדי שואה, נכון?      

גליה מאיר אריכא: נכון

גליה מאיר אריכא:  אבל הפטור מהשתתפות עצמית שאנחנו הסדרנו, זה רק לניצולי שואה

גליה מאיר אריכא:  הסדרנו את זה למבוטחי כללית, במסגרת הסדר פשרה שאליו הגענו איתם

גליה מאיר אריכא:  הסדרנו את זה למקבלי תגמול חודשי ולאחרונה זה גם הורחב לכל מקבלי המענק השנתי של מבוטחי כללית

גליה מאיר אריכא:  ההצעה שלנו היא להרחיב את זה גם לשאר הניצולים, מבוטחי הקופות האחרות

מירב כהן: ברור, איך זה יכול להיות שזה יהיה רק של חברה מסחרית אחת?     

גליה מאיר אריכא: נכון, אנחנו מסכימים

מירב כהן: אני אפילו חושבת שמשפטית, יש בזה משהו לא שוויוני

גליה מאיר אריכא: תראי, זה נושא מורכב, כי כן מדובר באיזו שהיא פשרה

גליה מאיר אריכא:  אני מזכירה לך כי את היית מעורבת בזה

גליה מאיר אריכא:  זה התחיל בכלל מתביעה של מקבלי הרנטה מגרמניה, שבמשך שנים הסתבר שהקופה קיבלה כספים ולא נתנה להם אותם

גליה מאיר אריכא:  ואז הוגשה תביעה ייצוגית ובקיצור, נוצרו כספים שהיה צריך לעשות איתם משהו ואז אנחנו נכנסנו שם לתמונה ואמרנו: ״תתנו את זה לניצולים החיים ותפתחו את זה לכל האוכלוסייה

גליה מאיר אריכא: ״ אז זו הבשורה שיצאה משם

גליה מאיר אריכא:  אני מסכימה שהצעד הבא הוא שצריך להרחיב את זה לכל הקופות

גליה מאיר אריכא:       אז זה מה שאנחנו חושבים שצריך לעשות בנושא של טיפולי שיניים

גליה מאיר אריכא:  אני כן אומר בהקשר של טיפולי שיניים, שאנחנו באמת מתייחסים בצורה הכי רחבה שאפשר למקרי שיניים שפונים אלינו

גליה מאיר אריכא:  ושרי יודעת היטב, שגם ניצולים שבגיל 50 לחייהם, היו להם אירועי שיניים, אנחנו מייחסים את זה לרדיפות

מירב כהן: אז רגע, בהמלצות שלכם כאן את מתייחסת רק להרחבה לקופות האחרות?     

גליה מאיר אריכא: בשלב הזה כן

גליה מאיר אריכא:  כי אנחנו באמת בחנו את ההתייחסות של הרשות בפועל אל כל מקרי השיניים שמובאים לפניה, ובאמת שאני כמעט ולא מכירה מקרה, שהוא מקרה גבולי ולא הכרנו בו

מירב כהן: אוקיי

מירב כהן:  תעברי הלאה

מירב כהן:  אחרי זה יש את המצבים הסיעודיים השונים?      

גליה מאיר אריכא: אני לא יודעת אם נכנסתם לזה, אבל יש את המחלות הסופניות

ישי אוסטפלד: דיברנו על מחלות סופניות ונגענו גם בסרטן השלפוחית, ממש בקטנה

גליה מאיר אריכא: אז במחלות סופניות, גיבשנו איזה שהוא מענק, נקרא לזה מענק שיקום ועזרה מיידית, חד פעמי

גליה מאיר אריכא:  אנחנו מציעים לתת את זה למי שמוכר בדרגת סיעוד של שש נקודות ומעלה

גליה מאיר אריכא:  זה משלב גם הסתכלות סוציאלית

גליה מאיר אריכא:  ההערכה שלנו היא שזה ישפיע על בין 400 ל-500 איש

מירב כהן: כמה הגובה של המענק?      

עידו לוי: מענק מידי של 1,000 שקלים

גליה מאיר אריכא: אבל אנחנו מדברים על החד פעמי, אז למה חודשי?      

שלומית הרץ: חד פעמי, אבל הוא ישולם בתשלומים חודשיים

מירב כהן: לאורך שנה אחת?      

קריאה: עד שנה אחת

גליה מאיר אריכא: אפשר לשנות את זה

גליה מאיר אריכא:  אנחנו אולי נעשה את זה חד פעמי

גליה מאיר אריכא:  נגיד אם זה סכום של 10 אלפים שקלים או 12 אלף שקלים, אם זה חולה סופני אז אולי לא נכון לפרוס את זה

גליה מאיר אריכא:  אבל הרעיון הוא לבנות בעצם סל שיקום, שייתן מענה מידי לו, לבני המשפחה שלו

מירב כהן: אני חוזרת רגע לשניים

מירב כהן:  כמה לקוחות יש לא בכללית? אתם יודעים?      

גליה מאיר אריכא: האמת היא שאין לי פה את המספרים

גליה מאיר אריכא:  הנה, נכנסה בדיוק נציגת ׳כללית׳

גליה מאיר אריכא:  אני כן יודעת לומר שאחוז הניצולים שמבוטחים ב- ׳כללית׳, הוא 60%

גליה מאיר אריכא:  אז 40% מהניצולים מבוטחים בקופות החולים האחרות

גליה מאיר אריכא:  תעשו חישוב, 47 אלף ועוד 55 אלף מקבלי מענק, אז 40% מזה

מירב כהן: זה בערך 40 אלף, נכון?      

ישי אוסטפלד: בשביל לסכם את הנושא אני - - -      

מירב כהן: זהו? לא היה עוד משהו ברשימה?     

גליה מאיר אריכא: יש את נושא סרטן שלפוחית השתן, שפה ההערכה שלנו היא שזה ישפיע על כ-400 איש

גליה מאיר אריכא:  בעלות של 735 אלף שקלים לחודש

מירב כהן: אוקיי

מירב כהן:  שרי, יש לך עוד התייחסות? או שהשלמת? תגידי רגע את ההתייחסויות שלך לסעיפים השונים

שרי ורדי: כמו שאמרתי קודם, אני באמת מברכת על המאמץ ועל הניסיון להרחיב

שרי ורדי:  דובר על סרטן שלפוחית השתן, אז אני רק אגיד שגם בדו״ח עצמו של ועדת שני, רואים, יש את ה- - -      

קריאה: אנחנו יודעים, ידוע

שרי ורדי: אוקיי

שרי ורדי:  הידוע זה שהדו״ח עצמו נותן הסבר למה זה יותר נפוץ אצל ניצולי שואה

קריאה: דו״ח שני הסביר את הנושא ואנחנו מסדירים אותו

שרי ורדי: אז זה נפוץ יותר אצל ניצולי שואה ובסופו של דבר מגיע למסקנה - - -      

גליה מאיר אריכא: על מה אנחנו מדברים?     

ישי אוסטפלד: בדו״ח המקורי של ועדת שני, הם דיברו על סרטן שלפוחית השתן

קריאה: אני מכירה את זה ומכירה את זה גם מצוין

קריאה:  היה לי על זה תהליכים משפטיים

קריאה:  אני יכולה להסביר שבדו״ח ועדת ׳שני׳, כל הדו״ח בסופו של דבר נסמך על מובהקות סטטיסטית

קריאה:  איפה יש מחלות שיש לגביהן מובהקות סטטיסטית בקרב ניצולים, אל מול שאר האוכלוסייה

קריאה:  לגבי סרטן שלפוחית השתן, בניגוד לשני סרטנים אחרים שנמצאה לגביהם מובהקות סטטיסטית, סרטן מעי הגס וסרטן חלחולת וריאה, לגבי סרטן שלפוחית השתן, נמצאה מובהקות רק בשני אתרים

קריאה: תסכלי בדו״ח עצמו

גליה מאיר אריכא: אני מכירה אותו היטב, גם ביקשנו הבהרה נוספת מפרופסור שני, והוא חזר שוב ושוב ושוב על אותה המסקנה, שזה לא מגיע לכדי מובהקות סטטיסטית

גליה מאיר אריכא:  זה לא מגיע לכדי מובהקות

גליה מאיר אריכא:  חשוב לי לציין פה שההמלצות שאנחנו גיבשנו במקרה הזה, הן לא כי נמצא איזה מחקר חדש בנושא הזה, אבל כן, כי יש אלינו פניות מרובות בנושא הזה

מירב כהן: של איזה חלק?      

גליה מאיר אריכא: בנושא הזה של סרטן שלפוחית השתן, יש הרבה פניות מרובות

גליה מאיר אריכא:  אגב, בנושא של סרטנים, הייתה ועדה של מומחים מאוד מאוד בכירים

גליה מאיר אריכא:  אני יכולה לציין גם בין היתר את סיגל סדצקי, ממשרד הבריאות, שהייתה חברה בוועדה

גליה מאיר אריכא:  והיא המליצה על איזה מחלות כדאי

גליה מאיר אריכא:  אז גם אליה וגם לפרופסור שני פנינו בנושא של סרטן שלפוחית השתן וההמלצות לא השתנו, הם לא מצאו לנכון לשנות את ההמלצות שלהם ולא לכלול את הסרטן הזה

גליה מאיר אריכא:  יחד עם זאת, פה באמת אני חושבת שבא היתרון שלנו

גליה מאיר אריכא:  אנחנו חשבנו אם באמת נכון להקים לנושא הזה עכשיו ועדה חדשה, שתחשוב איזה מחלות

גליה מאיר אריכא:  אבל האמת היא שגם אין לנו זמן לנושא הזה ובעת הזאת זה פחות נכון

מירב כהן: עשיתם תהליך פנימי

ישי אוסטפלד: עשינו תהליך פנימי, עם מומחים כמובן

גליה מאיר אריכא: אבל מה שאני רוצה להגיד, זה שהיתרון שלנו זה שבאמת אני חושבת שהיינו ערים ורגישים, לעומת ועדת מומחים שתשב רק עם הניירות

מירב כהן: שאתם מחוברים לשטח ולפניות

גליה מאיר אריכא: מחוברים לשטח ולפניות וגם מה ניתן ליישום מידי, לא עם הרבה קריטריונים אלא באופן מידי

מירב כהן: שאלה פרוצדורלית

מירב כהן:  רציתי גם שהיועמ״שית תשיב לי על זה

מירב כהן:  זה משהו שמצריך אישור ממשלה או שזו החלטה פנימית של הרשות?      

גליה מאיר אריכא: כמובן שקודם כל, צריך להסדיר את הכול גם מבחינה תקציבית

גליה מאיר אריכא:  אבל בנושאים האלה נוכל לקבל החלטה מנהלית, לא יהיה צורך בתיקון חקיקה

מירב כהן: יש לזה מקור תקציבי? אגף תקציבים?      

תאיר ראבוחין: זה לא תועדף במסגרת התקציב

מירב כהן: אוקיי

שרי ורדי: אפשר להגיד עוד משהו? לגבי סרטן שלפוחית השתן וסרטן הערמונית, שלא דובר פה - - -     

מירב כהן: רגע, אז מה עושים עם זה? זאת אומרת, מה האירוע? עושים מולכם עבודה? מישהו מתכוון לתעדף את זה?      

תאיר ראבוחין: קודם כל אני אגיד שהמסמך שהוצג פה עכשיו הגיע גם אלינו לפני ימים ספורים

תאיר ראבוחין:  העמקנו בו חלקית, אבל אגיד לפני שאגע במהות, שאני לא יודעת להביע לגביה דעת, שלא קיים לזה היום מקור תקציבי לדבר הזה

תאיר ראבוחין:  כל המהלך הוא בסדר גודל של 50 מיליון שקלים, תקני אותי אם אני טועה

תאיר ראבוחין:  - - - גם עברו אבל - - -      

מירב כהן: ושורדי השואה נשארו מאחור

תאיר ראבוחין: אם הממשלה תראה לנכון להביא לדבר הזה מקור באיזו שהיא דרך, אז כמובן שאפשר יהיה לדבר על המהות

מירב כהן: עוד גופים שרוצים להתייחס למסקנות?      

שרי ורדי: לגבי סרטן השלפוחית וסרטן הערמונית, יש מחקר של אוניברסיטת באר-שבע, עם ממצאים

שרי ורדי:  אני לא יודעת אם אתם ראיתם את המחקר, אבל על פי הממצאים, הוא מצביע על קשר ישיר בין מחלות, גבי לגבי מחלות הסרטן וגם לגבי מחלות אחרות, לבין שורדי השואה

ישי אוסטפלד: אז אני מבקש להסביר את הנקודה הזאת

ישי אוסטפלד:  אמנם לא פעלו עם ועדת שני, אבל הקמנו ועדת מומחים שלנו

ישי אוסטפלד:  מי שישב על החומר זה מומחים בכירים בתחומם

ישי אוסטפלד:  עברנו על הספרות, אנחנו מכירים את הספרות ולא בכדי, יש לנו המלצה לגבי סרטן שלפוחית השתן, לא בכדי

שרי ורדי: אבל לא לגבי אחרים

שרי ורדי:  לא גבי סרטן הערמונית למשל, שגם שם הם מצאו שיש - - -      

מירב כהן: איזה דו״ח זה שרי?      

שרי ורדי: דו״ח של אוניברסיטת באר-שבע

שלומית הרץ: מחקר של פרופסור דרייר מבן גוריון וסורוקה

שלומית הרץ:  המחקר הזה, לפחות לפי המידע שאנחנו בררנו לגביו, אוכלוסיית המחקר ואופן הניתוח הסטטיסטי במחקר הזה, שונה מאוד מוועדת שני באופן שלא מדייק את קבוצת הניצולים ולא מצליח להוכיח קשר סיבתי במובן הרפואי, קודם כל

שלומית הרץ:  אני כרגע לא מתייחסת למובן המשפטי

שלומית הרץ:       אבל גם רפואית, הקשר הרפואי שנמצא שם הוא לא קשר סיבתי מובהק, כפי שנעשה בוועדת ׳שני׳, ביחס לסרטנים שכן נמצא לגביהם הקשר, מעי, ריאות וחלחולת, שם נמצא קשר סיבתי מובהק

שלומית הרץ:  כך שגם המחקר הזה, ששרי מדברת עליו, לא מוכיח קשר סיבתי

שלומית הרץ:  אנחנו כן ערים אליו וכן מכירים אותו וכמו שאמר דוקטור אוסטפלד, לא לחינם נמצא הסרטן הזה, כסרטן ששווה לקיים לגביו דיון

ישי אוסטפלד: אז אל תכעסו

ישי אוסטפלד:  אני מבקש לסכם את העניין הרפואי, העניין הרפואי נידון אצלנו ואני סומך את שתי ידיי על ההחלטה

ישי אוסטפלד:  בשלב הזה, אני משוכנע שסרטן השלפוחית צריך שיהיה בפנים

ישי אוסטפלד:  לגבי האחרים, אנחנו לא בשלים

ישי אוסטפלד:  יכול להיות שבהמשך יהיה מידע אחר

ישי אוסטפלד:  אני חושב שבסך הכול עד כאן - - -      

מירב כהן: המחקר של באר-שבע מתייחס רק לערמונית או גם לאחרים?      

ישי אוסטפלד: גם וגם

ישי אוסטפלד:  אבל את יודעת, אני אפתח עכשיו את הספרות המדעית ואני אוכל להוציא עשרות של מחקרים ש - - -      

מירב כהן: אני בטוחה שכל הגוף והנפש והגוף נדפקו להם מ- א׳-ת׳

מירב כהן:  אני לא צריכה מחקר בשביל זה

מירב כהן:  אני משתפת פעולה עם הבירוקרטיה כדי לעשות את זה לפרוטוקול אבל אני לא באמת מאמינה בזה

מירב כהן:  אני חושבת שאפשר להניח שהבעיות של האנשים האלה נגרמו מזה

ישי אוסטפלד: אני רופא, אני איש מדע ואני מבסס את ההחלטות שלי על מידע מדעי

מירב כהן: אין לי ספק שאם היו עושים מחקר על כל מחלה שיש לאנשים האלה, היית יכול למצוא קשר לשואה

מירב כהן:  אין לי ספק בזה בכלל, אבל אני זורמת עם המשחק, רק כדי להביא להם משהו

גליה מאיר אריכא: אנחנו בהחלט מסכימים עם הגישה הזו

גליה מאיר אריכא:  לכן אנחנו רואים בזה לא איזה שהוא מחקר ממצה ואנחנו לא דוחים מחקרים אחרים, זה רק עניין של סדרי עדיפויות

גליה מאיר אריכא:  מה יבוא לפני מה, זה הכול

מירב כהן: אני מבינה

מירב כהן:  אוקיי

מירב כהן:  שרי, סיימת? יש עוד איזה שהוא מחקר?      

שרי ורדי: לא עוד מחקר, אני רק רוצה לשאול אם בדקתם את האפשרות של הכרה במחלות אוטואימוניות שפורצות

שרי ורדי:  האם יש אפשרות להכין בהן? בזמנו, היה לנו איזה תיק שהיה גם עם חוות דעת של רופא, אבל אני רוצה לשאול האם יש אפשרות להכיר במחלות האלה

ישי אוסטפלד: זו שאלה קשה

ישי אוסטפלד:  בחלקן אנחנו מכירים

ישי אוסטפלד:  פסוריאזיס היא דוגמה קלאסית וזו מחלה שאנחנו מכירים בה

ישי אוסטפלד:  אני לא מכיר מחלות אחרות שבהן יש עדות מוצקה

ישי אוסטפלד:  אבל אני מציע, כי אני חושב שבעניין שאנחנו מציגים פה, האויב של הטוב מאוד זה המצוין

ישי אוסטפלד:  יש לנו פה משהו שהוא מאוד ראוי, הוא מאוד מבוסס והוא מאוד נכון

ישי אוסטפלד:  הוא בוודאי מתייחס לפארטו, לדברים העיקריים

ישי אוסטפלד:  אני לא הייתי לוקח את הדיון לדברים אחרים

ישי אוסטפלד:  בואו נגמור דבר אחד ונדבר על הדברים האחרים אחר כך

ישי אוסטפלד:  יש פה עבודה שהיא ראויה, היא מקיפה והיא גדולה, הלוואי ונוכל להעביר אותה

מירב כהן: אוקיי, מסכימה

מירב כהן:  אז ישי, עידו וגליה, בסדר

מירב כהן:  שלומית גם פה אז בסדר

מירב כהן:  רותי גם מהרשות, אז אני מניחה שייצגתם אותה

ישי אוסטפלד: רותי לא הגיע

מירב כהן: אוקיי

מירב כהן:  תאיר, אני חשבתי שאת ממשרד הרווחה, אבל את רפרנטית רווחה באגף התקציבים

מירב כהן:  אז תקשיבי לדברים ואולי תשתכנעי בנחיצות של זה ותסכימו לתת לזה כסף

מירב כהן:  אנחנו נפעיל את הלחץ שנוכל, אחר כך נכניס את זה לסיכום

מירב כהן:  עמותת ׳אביב׳, מלי גרנות

מלי גרנות: שלום, בוקר טוב

מלי גרנות:  אנחנו פה קודם כל כדי לתמוך בכל יוזמה שיש בה כדי להרחיב את רשימת המחלות

מלי גרנות:  אנחנו עוזרים לכ-10 אלפים ניצולי שואה בשנה וליבת העיסוק שלנו בשנים האחרונות, היא סביב הנושא של הכרה במחלות והחמרה של מחלות קיימות

מלי גרנות:  כל הנושא של ההשתתפות הסוציאלית, אנחנו ממש תומכים בהצעה של שרי

מלי גרנות:  אולי לעוד אנשים שגם חווים עקב אוסטאופורוזיס או עקב מחלות אחרות, איזה שהוא סל סוציאלי של עזרה סיעודית

מלי גרנות:  כי באמת מגיעות אלינו פניות רבות בנושא הזה

מלי גרנות:  אנחנו רואים לנכון לפשט הרבה תהליכים, שזה לוועדה הבאה אז לא נדבר על זה כעת

מלי גרנות:       אני רק רוצה להגיד שבאמת יש חשיבות להכיר בכמה שיותר מחלות כרגע, כמובן שזה דבר שכל אחד פה יודע

מלי גרנות:  האנשים שמגיעים אלינו הם אנשים שהם בדרגות שבירה מאוד מתקדמות, אני אומרת את זה כך אבל אני מתנצלת

מלי גרנות:  לא כל המחלות שלהם הן מחלות שמופיעות בוועדת ׳שני׳ ומאוד קשה לנו להשיב את פניהם ריקם ולהגיד להם שאנחנו לא מצליחים בהתאם למצאי הקיים

מירב כהן: ברור, תודה

מירב כהן:  איילה מהביטוח הלאומי? לא כאן

מירב כהן:  שירלי מהביטוח הלאומי? תרצי להוסיף משהו?      

שירלי להב פריס: לא

שירלי להב פריס:  אני רק מחזקת אותך ואת מלי לגבי הנושא הזה של הגוף ונפש

שירלי להב פריס:  הקשר הוא כל כך ברור ואני לא מבינה איך הם צריכים להוכיח את הקשר הסיבתי הממשי, הרי עד שיהיו את המחקרים האלה הם כבר לא יהיו כאן

ישי אוסטפלד: אני מצטער שאני חייב להעיר את זה

ישי אוסטפלד:  אבל זה ההבדל בין מדע לבין מדע פופולרי

ישי אוסטפלד:  אנחנו אנשי מדע ולא מדע פופולרי

מירב כהן: לא שכנעת אותי, אבל אני אתקדם

מירב כהן:  סיגלית מ-׳ידיים טובות׳? לא נמצאת

מירב כהן:  אלונית טל, מקופת חולים ׳מאוחדת׳? גם לא

מירב כהן:      מוריה מהקליניקה לזכויות ניצולי השואה, אנחנו התכתבנו, עכשיו אני מחברת שם לפנים, נעים מאוד

מוריה מנור גנים: אנחנו גם, כמו עמותת ׳אביב׳, כבר 13 שנים מעניקים סיוע משפטי וסיוע הוליסטי לאנשים זקנים בכלל ולניצולי שואה בפרט

מוריה מנור גנים:  אני כן רוצה להתייחס לשני דברים שדיברתם עליהם בהקשר של אוסטאופורוזיס ודמנציה

מוריה מנור גנים:  אני חושבת שאם כבר עושים איזה שהוא מהלך לכיוון דמנציה

מוריה מנור גנים:  דובר כאן על איזו שהיא הרחבה של סל, אז אני חושבת שיש דברים שכן צריך להכניס Built-in לסל הזה

מוריה מנור גנים:  אחד מהמם למשל, זה תוספי תזונה

מוריה מנור גנים:  כל ה- ׳אנשור׳ למיניהם וכל תוספי המזון

מוריה מנור גנים:  אצל אנשים עם דמנציה בשלבים מתקדמים, זה הופך להיות - - -      

ישי אוסטפלד: כל מה שהוא במרשם נמצא בפנים

מוריה מנור גנים: זה לא מדויק

מוריה מנור גנים:  כי אני יכולה להגיד שהרבה פעמים אנחנו מוצאים את עצמנו צריכים לשלוח בקשה מיוחדת

מוריה מנור גנים:  זה לא משהו שהוא אוטומטי

ישי אוסטפלד: כל מה שהוא במרשם נמצא בפנים ולא רק שהוא בפנים, הוא גם ללא השתתפות עצמית

מירב כהן: לא הבנתי את הפער, תחדדי

ישי אוסטפלד: אם קורה מקרה שבו מישהו לא מגיע את מה שמגיע לו, אז זה מגיע לשולחני ואני מנהל התכתבות עם מי שצריך בקופת החולים ׳כללית׳ או בקופת חולים כזו או אחרת

ישי אוסטפלד:  ואני חייב להגיד לך שאני לא זוכר מקרים בהם הקופה לא אמרה כן

ישי אוסטפלד:  אנחנו מטפלים בעשרות אלפי אנשים, פה ושם יש מקרים שהבעיה לא באה לידי פתרונה, אנחנו מקבלים את התלונה ותפקידי הוא לעבוד מול קופות החולים ולדאוג לכך שהם יקבלו את זכויותיהם, והם מקבלים

ישי אוסטפלד:  כך שכל מה שצריך בהיבטי אוסטאופורוזיס בנושאי מרשם, אם זה תוספי Calcium, אם זה Vitamin D ואם זה ׳אנשור׳, שאגב הוא לא תוסף תזונה אלא מזון תרופתי, מזון רפואי וההגדרה שונה

ישי אוסטפלד:  כל אלו - - -      

מוריה מנור גנים: סליחה שאני קוטעת אותך

מוריה מנור גנים:  זה כן תזונה וזה משהו שהאנשים האלה חיים על בסיסו, אבל אנחנו כן - - -      

ישי אוסטפלד: כל טיפול רפואי שלו הם זקוקים בגין מחלה מוכרת, הם מקבלים ברוחב לב

ישי אוסטפלד:  ואם הקופה לא נותנת אז אנחנו דואגים לכך שהקופה תיתן

ישי אוסטפלד:  ואני חייב להגיד לך שפה ושם יש מקרים שבהם יש חילוקי דעות בינינו לבין הקופה, מדובר במקרים שאפשר לספור על יד אחת, וגם במקרים האלה אנחנו לוקחים את זה על עצמנו

ישי אוסטפלד:  אז גם בעניין הזה את מתפרצת לדלת פתוחה

מוריה מנור גנים: זה משמח לשמוע אבל אני חייבת לומר שזה גם משהו שהציבור לא יודע, שיש באמת את האפשרות לקבל מימון

מוריה מנור גנים:  כי לפעמים רופאי משפחה לא עושים את הצעד ונותנים את זה במרשם ולכן זה לא משהו שניתן באופן אוטומטי על ידי הקופה, אז משמח לשמוע

קריאה: הנה יש פה נציגה של הקופה

מירב כהן: בואי, תצטרפי אלינו

ישי אוסטפלד: אתמול ישבה אצלי בחדר ניצולה שדיברה עלייך, אסתר ירון

ישי אוסטפלד:  והיא דיברה עלייך טובות

מירב כהן: אה, כולנו בוגרי ׳אסתר ירון׳

מירב כהן:  ולקבל מילים טובות מאסתר ירון זה לא עניין של מה בכך

מירב כהן:  היא הייתה אמורה לבוא היום והיא אמרה שהיא התחילה לקבל תשובות רציניות ולכן היא לא באה

נורית איתן גוטמן: אני רק רוצה להגיד לגבי ה- ׳אנשורים׳ למיניהם, שלפעמים זה ניתן לניצול שואה, אבל לא בהתוויה למחלה המוכרת אלא בהתוויה אחרת ואז הוא לא יהיה זכאי לזה

נורית איתן גוטמן:  כי אם יש לו מחלה מסוימת שהיא מוכרת, אבל נתנו לו את זה למחלה אחרת, שהיא לא מוכרת, אז הוא לא יקבל את זה

שרי ורדי: זה נכון לגבי כל התרופות

ישי אוסטפלד: אלא אם כן זה בסל התרופות ואז הוא מקבל, ומקבל בפטור

נורית איתן גוטמן: אז לפעמים יש אי הבנות של הדברים האלה

נורית איתן גוטמן:  תפנו אותם למוקד שלנו ואנחנו נברר

נורית איתן גוטמן:  אנחנו בודקות, אנחנו פונות לרופא, אנחנו שואלות למה זה ולפעמים אנחנו גם נבקש שינוי התוויה

מוריה מנור גנים: את מתכוונת למוקד החדש

נורית איתן גוטמן: כן, שהוא כבר בן חצי שנה אז אני לא קוראת לו חדש

מוריה מנור גנים: הוא חדש במושגים של שירותים

מוריה מנור גנים:  אבל אני כן רוצה להגיד שאנחנו עובדים איתכם בשיתוף פעולה מדהים ובאמת יש הדדיות

מירב כהן: רגע, מוריה

מירב כהן:  קודם כל זה מצוין

מירב כהן:  מטרת השולחן הזה היא גם Networking ו-Feedback וזה מצוין

מירב כהן:  אבל בשורה התחתונה יש איזה שהוא תוסף שלא מכוסה? שצריך?     

מוריה מנור גנים: שוב, היא אומרת שכשזה לא להתוויה של דמנציה אז הוא לא מקבל על זה מימון

ישי אוסטפלד: כל מחלה מוכרת, לא רק דמנציה

ישי אוסטפלד:  יש שני סוגים של טיפול תרופתי: 1

ישי אוסטפלד:  טיפול תרופתי למחלה מוכרת: אין שום שאלה בכלל

ישי אוסטפלד:  הם מקבלים ללא בעיה בכלל

ישי אוסטפלד:  2

ישי אוסטפלד:  טיפול תרופתי למחלה שאינה מוכרת: אם זו תרופה שנמצאת בסל הבריאות, הם מקבלים אותה בפטור מהשתתפות עצמית

ישי אוסטפלד:  אם זו תרופה שלא רשומה בסל הבריאות, שלא רשומה במדינת ישראל ושההתוויה שלה לא ברורה, ויש כאלו, אז זה לא שם

מוריה מנור גנים: אבל אם זה מוגדר כמזון תרופתי? ׳אנשור׳ למשל?      

ישי אוסטפלד: אם הוא ניתן במרשם, בגלל מחלה כל שהיא, אז הם פטורים מתשלום ומהשתתפות עצמית וקופת החולים תממן

ישי אוסטפלד:  אפילו אם זה בשל מחלה שאינה מוכרת

ישי אוסטפלד:  תקני אותי אם אני טועה

ישי אוסטפלד:  הוא ניתן במרשם, כמו כל תרופה אחרת שהאדם זכאי לקבל אותה כמו כל אחד מאיתנו, אז ניצולי השואה מקבלים אותה בפטור מהשתתפות עצמית

מירב כהן: אוקיי, תודה

מירב כהן:  יוחאי, עובד סוציאלי שמטפל בהמון פניות ציבור של ניצולי שואה, גם כאלה שאני מעבירה אליו

מירב כהן:  מה התובנה שלך?      

יוחאי רוטנברג: קודם כל אני מאוד שמח שיש כוונות להעלות ולהרחיב ליתרת ניצולי השואה, את מה שאני חושב שמגיע להם

יוחאי רוטנברג:  כמו מירב, גם אני חושב שבהרבה מאוד מהמחלות שמתקיימות, אז גוף ונפש הם ביחד

יוחאי רוטנברג:  חשוב מאוד להבין את זה

יוחאי רוטנברג:  כל הנושאים שאתה הכנסת, כבוד הרופא ישי, גם בעקבות השיחה שלך עם אסתר ירון אתמול, כי גם אני שוחחתי איתה אתמול טלפונית וגם מהודעות שאני מקבל משורדי שואה אחרים, כל המחלות ששורדי שואה מקבלים אותן כיום, והם בגילאי 80 פלוס, אז אפשר לראות קשר לוגי בין מה שהם עברו וחוו לבין מה שהם חווים כיום

יוחאי רוטנברג:  מעט מאוד מהם לא סוחבים את זה ובריאים עד 120 שנה

יוחאי רוטנברג:       ואם באמת יימצא לזה תקציב, גם ברווחה, אני אשמח מאוד

יוחאי רוטנברג:  כי השר מרגי הוא מאוד חברותי, חברתי וטיפולי באישיותו

יוחאי רוטנברג:  כך הבנתי גם משיחות אישיות אתו וגם מהכירות בעבר

יוחאי רוטנברג:  ואני מאוד מקווה שגם השר מקלב יוכל להיענות לדברים, למען שורדי השואה שנותרו בחיים

יוחאי רוטנברג:  תודה לכם

מירב כהן: יש עוד מישהו או מישהי שרוצים להוסיף משהו? כי אנחנו לקראת סיכום של החלק הזה

גליה מאיר אריכא: רק באמת משהו קצר

גליה מאיר אריכא:  חשוב לי להדגיש שהתהליך של ההרחבות כן כבר נעשה ואני מזכירה לך שזה קרה בתקופתך

גליה מאיר אריכא:  אנחנו הרחבנו את ההכרות במחלות הסרטן של ריאות ושל מעי הגס, מחצי למלא

גליה מאיר אריכא:  אנחנו הרחבנו את ההכרות במחלות לב למחלת לב איסכמית

גליה מאיר אריכא:  אנחנו הרחבנו את ההכרות במחלות מוסבות, במקרים של אירוע מוחי, יתר לחץ דם וסכרת

מירב כהן: את זה מתי עשיתם?      

גליה מאיר אריכא: לאורך השנים

גליה מאיר אריכא:  שני הדברים הראשונים נעשו בשנה שעברה או לפני שנתיים

מירב כהן: אוקיי

מירב כהן:  אז אני מסכמת את החלק הזה ואז אנחנו נעשה הפסקה קטנה ונעבור להליכים הבירוקרטיים

מירב כהן:  הייתה פה התייחסות לגבי השאלה האם זה מצריך החלטת ממשלה או לא, אז הבנתי שזה לא מצריך החלטת ממשלה

מירב כהן:  קודם כל אני מברכת את הרשות על התהליך הפנימי, באמת

מירב כהן:  זה תהליך בירוקרטי, מקצועי ולא פשוט

מירב כהן:  אז באמת תודה רבה לכולכם

מירב כהן:  אלה הפרטים הקטנים שמשנים חיים של אנשים

מירב כהן:  ואני גם רואה את זה כתפקיד, מבחינתי זה תפקיד של הוועדה הזו לשים זרקור על משהו ולקחתם את זה הרבה צעדים קדימה

מירב כהן:  אז אני מברכת אתכם על זה, יישר כוח

מירב כהן:       ברור שלא נצליח לצאת במצב שבו הכול מכוסה, אבל אפילו אם עזרנו לעוד אלפי אנשים לקבל תוספת תקציבית מידי חודש, זה יהיה מדהים

מירב כהן:  כמה הערות שאני מבקשת להכניס לסיכום: אנא, תעמיקו בחוות הדעת של פרופסור איש שלום, על הקשר בין אוסטאופורוזיס לבין הפגיעות ביניים, אולי אפשר יהיה להרחיב את זה יותר

מירב כהן:  זאת אומרת, שם עשיתם את ההרחבה לעוד קופות חולים בלי השתתפות עצמית, אבל אולי על בסיס המחקר הזה, אפשר יהיה להרחיב את הטיפולים עוד יותר

מירב כהן:  זאת נקודה אחת

מירב כהן:       נקודה שניה, זה על בסיס המחקר מאוניברסיטת בן גוריון בבאר-שבע, המחקר של פרופסור דריימר, שהתייחס לעוד סוגים של סרטן, בדגש על סרטן הערמונית

מירב כהן:  אני מבינה שיש עוד מחקרים שונים

מירב כהן:  אבל אלה שתי תלונות שגם הארגונים בשטח אומרים שזה יכול להועיל מאוד, אז אני אשמח שתבחנו רק את שני הדברים האלה

מירב כהן:  באשר לעניין התקציבי, עבר תקציב מדינה וחשוב לי רגע להבהיר, הטענה שלי היא לא לדרג המקצועי באגף התקציבים, תאיר

מירב כהן:  בסוף, אתם מבצעים את המדיניות שקובעים השרים ואת סדרי העדיפויות שקובעת הממשלה

מירב כהן:       זה מביש, אני אגיד את זה שוב, שבתקציב המדינה לא הייתה תוספת של שקל אחד לשורדי השואה

מירב כהן:  תמיד היו תוספות

מירב כהן:  בכל הממשלות

מירב כהן:  גם בממשלות שהייתי שותפה בהן וגם בממשלות שלא הייתי שותפה בהן, תמיד הביאו משהו

מירב כהן:  כל אחד מצא את הזווית שלו לקדם משהו למען שורדי השואה

מירב כהן:  אלה הביאו את המענק השנתי, אלה הביאו הכרה ביוצאי ערב וכל אחד הביא את התרומה שלו בכדי לצמצם את הפערים ולתקן את העוול הזה

מירב כהן:  והממשלה הזו החליטה פשוט לא להביא כלום, אפס, אפס בסדרי העדיפויות

מירב כהן:       אני חושבת שזו בושה גדולה ואם לא יהיו אפילו 50 מיליון שקלים, שזה סכום כסף זניח, שהוא רחוק מלפתור את כל הבעיות

מירב כהן:  אבל ברמה הסמלית, אם לא יהיו אפילו 50 מיליון שקלים לדבר הזה, אז אני חושבת שזו בושה גדולה

מירב כהן:  אני אפנה לסגן השר, מקלב, שהוא אדם מאוד קשוב והנושא הזה הוא בליבו

מירב כהן:  אני גם אפנה ליושב ראש ועדת כספים, גפני, שגם הוא עשה רבות בעבר למען שורדי השואה

מירב כהן:  באמת שזה נראה לי כמו סכומים קטנים מאוד, וייצא מסר קשה ביותר, אם אפילו לא יסכימו להביא 50 מיליון שקלים לטובת העניין הזה

מירב כהן:       אז אני מבקשת שנעשה דיון מעקב על הביצוע של הדו״ח הזה

מירב כהן:  גם לראות מה אתם אומרים בנוגע לסעיפים הקטנים, כן או לא, אחרי שתשקלו את זה

מירב כהן:  וגם, הכי חשוב, שמבחינה תקציבית, יימצאו לזה את ה-50 מיליון שקלים הנדרשים

מירב כהן:  בואו נעשה מעקב בעוד חודש

מירב כהן:  ובזאת אני נועלת את החלק הזה של הישיבה

מירב כהן:  תודה רבה

מירב כהן:  הפסקה של חמש דקות וחוזרים